Document ID: 32004D0205

Komisijas Lēmums
(2004. gada 1. marts),
ar ko nosaka pārejas posma pasākumus Kopienas iekšējai tirdzniecībai ar liellopu, cūku, aitu, kazu un zirgu spermu, olšūnām un embrijiem, kuri iegūti Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā
(izziņots ar dokumenta numuru C(2004) 574)
(Dokuments attiecas uz EEZ)
(2004/205/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu, un jo īpaši tā 2. panta 3. punktu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 42. pantu,
tā kā:
(1) No 2004. gada 1. maija liellopu, cūku, aitu, kazu un zirgu spermai, olšūnām un embrijiem, kas iegūti Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā un paredzēti Kopienas iekšējai tirdzniecībai, jāatbilst visiem attiecīgajos Kopienas tiesību aktos paredzētajiem nosacījumiem.
(2) Uz šiem produktiem īpaši attiecina dzīvnieku veselības prasības, kas noteiktas Padomes 1988. gada 14. jūnija Direktīvā 88/407/EEK par dzīvnieku veselības prasībām, kas piemērojamas mājas liellopu spermas iekšējai tirdzniecībai un importam Kopienā [1], Padomes 1989. gada 25. septembra Direktīvā 89/556/EEK par dzīvnieku veselības nosacījumiem, kas reglamentē Kopienas iekšējo tirdzniecību ar liellopu sugu mājdzīvnieku embrijiem un to importu no trešām valstīm [2], Padomes 1990. gada 26. jūnija Direktīvā 90/429/EEK, ar ko nosaka dzīvnieku veselības prasības, kas piemērojamas Kopienas iekšējai tirdzniecībai ar cūku sugu mājdzīvnieku spermu un tās importam [3] un Padomes 1992. gada 13. jūlija Direktīvā 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A(I) pielikumā [4].
(3) Daži no šiem dzīvnieku valsts produktiem, kas iegūti jaunajās dalībvalstīs pirms pievienošanās dienas, var būt krājumos pēc pievienošanās dienas. Tomēr šie produkti, iespējams, neatbilst visām dzīvnieku veselības prasībām, kas piemērojamas Kopienas iekšējā tirdzniecībā.
(4) Lai veicinātu pāreju no režīma, kas pašreiz noteikts produktiem no jaunajām dalībvalstīm, uz režīmu, kas rodas, piemērojot Kopienas tiesību aktus par dzīvnieku veselību, šķiet lietderīgi noteikt pārejas posma pasākumus tirdzniecībai ar šiem produktiem.
(5) Saskaņā ar Pievienošanās akta 53. pantu uzskata, ka pievienojoties jaunās dalībvalstis ir saņēmušas paziņojumu par šo lēmumu.
(6) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Šo lēmumu piemēro liellopu, cūku, aitu, kazu un zirgu spermai, olšūnām un embrijiem, uz kuriem attiecas Direktīvās 88/407/EEK, 89/556/EEK, 90/429/EEK un 92/65/EEK noteiktās dzīvnieku veselības prasības un kuri iegūti Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā (jaunās dalībvalstis) pirms 2004. gada 1. maija.
2. pants
No 2004. gada 1. maija 1. pantā minētos produktus nesūta uz citām dalībvalstīm.
3. pants
1. Atkāpjoties no 2. panta, laikā no 2004. gada 1. maija līdz 2004. gada 31. decembrim 1. pantā minētos produktus drīkst:
a) nosūtīt uz citām jaunajām dalībvalstīm, ja
i) galamērķa valsts atļauj nosūtīšanu;
ii) ir ievēroti nosacījumi, ko galamērķa valsts noteikusi pirms 2004. gada 1. maija;
b) izmantot Kopienas iekšējā tirdzniecībā, ja
i) šie produkti iegūti centros, kas pilnvaroti veikt eksportu uz Kopienu, vai ja tos ieguvušas brigādes, kas pilnvarotas veikt eksportu uz Kopienu;
ii) uz šiem produktiem ir norādīts centra vai brigādes apstiprinājuma numurs, kas tiem piešķirts, lai veiktu eksportu uz Kopienu.
2. Veterinārajā sertifikātā, kas pievienots 1. punktā minēto produktu sūtījumiem, papildus norāda šādu valsts pilnvarotā veterinārārsta parakstītu apliecinājumu:
"Liellopu, cūku, aitu, kazu vai zirgu (lieko svītrot) sperma, olšūnas vai embriji (lieko svītrot), kas atbilst Komisijas Lēmuma 2004/205/EK [5] prasībām un kas iegūti pirms 2004. gada 1. maija."
4. pants
Dalībvalstis veic vajadzīgos pasākumus, lai ievērotu šo lēmumu, un paziņo par šiem pasākumiem. Dalībvalstis par to tūlīt informē Komisiju.
5. pants
Šo lēmumu piemēro saskaņā ar 2003. gada Pievienošanās līgumu un no tā spēkā stāšanās dienas.
6. pants
Šis lēmums ir adresēts dalībvalstīm.
Briselē, 2004. gada 1. martā

Labels: 3
15
6